Virallinen lehti nro C 158 , 25/05/1998 s. 0023



KIRJALLINEN KYSYMYS E-2983/97 neuvostolle esittäjä(t): Patricia McKenna (V) (30. syyskuuta 1997) Aihe: Guatemalan poliisin tapa kohdella katulapsia Human Rights Watch on äskettäin julkaissut selvityksen nimeltä ¨Guatemala's forgotten children: Police violence and abuses in detention¨. Selvityksessä kehotetaan EU:a ja niitä jäsenvaltioita, jotka myöntävät avustusta Guatemalalle, vaatimaan parannuksia poliisin tapaan kohdella katulapsia. Siinä kehotetaan erityisesti, että poliiseille suunnattuja koulutusohjelmia Guatemalassa järjestävän Espanjan kansalliskaartin olisi pyrittävä saamaan sikäläiset poliisit kunnioittamaan katulasten ihmisoikeuksia ja että nämä ohjelmat olisi peruutettava, jos huomattavia parannuksia ei saada aikaan. Selvityksessä vaaditaan myös, että EU laatii ehdot, jotka takaisivat sen, ettei lasten oikeuksia loukkaavalle nuoria rikoksentekijöitä koskevalle tuomioistuinjärjestelmälle anneta rahoitustukea. Lisäksi siinä kehotetaan vastustamaan yksinäissellien ja kidutuksen käyttöä nuorisovankiloissa. Mitä huomautuksia neuvosto on tehnyt Guatemalan viranomaisille katulasten kohtelusta? Voisiko neuvosto antaa yksityiskohtaisia tietoja niistä aloitteista, joita se on tekemässä yhdistääkseen Guatemalalle annettavan avun ihmisoikeuksien kunnioittamiseen? Mihin toimiin neuvosto ryhtyy tämän selvityksen johdosta? Aikooko EU laatia niille jäsenvaltioille käytännesäännöt, jotka myöntävät tukea Guatemalalle, jotta taataan se, että Espanjan kansalliskaartin järjestämien ohjelmien kaltaisilla ohjelmilla saadaan aikaan selkeitä parannuksia kyseisen maan ihmisoikeuksiin? Vastaus (16. helmikuuta 1998) Euroopan unioni pitää ihmisoikeuksien ja perusvapauksien kunnioittamista erittäin tärkeänä. Ihmisoikeuksien, mukaan luettuna katulasten ihmisoikeuksien edistäminen on EU:n ja Keski-Amerikan maiden välisen vuoropuhelun ja yhteistyön päätavoitteita. Neuvosto ei tiedä, ovatko jäsenvaltiot olleet yhteydessä Guatemalan viranomaisiin nimenomaan katulasten asiassa. Kuitenkin yksi EU:n Guatemalalle myöntämän avun tavoitteista on Guatemalan oikeusjärjestelmän ja poliisin toiminnan ja palveluiden parantaminen. Samoin EU:n avulla on tarkoitus vahvistaa Guatemalan ihmisoikeuksista vastaavia julkisia laitoksia kuten ¨Procuradoria de los Derechos Humanos¨ -laitosta (ihmisoikeuksia valvova elin) Espanjan kansalliskaartin ja Ranskan poliisin kansainvälisen teknisen yhteistyön osaston järjestämien koulutusohjelmien osalta on tähdennettävä sitä, että Guatemalan poliisien yleisessä koulutuksessa korostetaan ihmisoikeuksien kunnioittamista lasten oikeudet mukaanlukien. EY ja Guatemala päättivät 6. kesäkuuta 1997 Euroopan yhteisön osuutta Guatemalan rauhanprosessissa koskevassa yhteisessä julkilausumassaan, että osapuolten välinen yhteistyö toteutettaisiin vuosina 1997-2000 joulukuussa 1996 tehdyn rauhansopimuksen puitteissa. Guatemalassa kolmekymmentä vuotta kestänyt aseellinen selkkaus päättyi tähän sopimukseen, joka teki vuoropuhelun ja keskinäisen ymmärryksen mahdolliseksi guatemalalaisessa yhteiskunnassa. Osapuolet toivat erityisesti esille yhteisen sitoutumisensa muun muassa yleisesti tunnustettujen ihmisoikeuksien ja perusvapauksien kunnioittamiseen. Neuvosto seuraa erityisen tarkasti ei vain turvallisuusjoukkojen vaan myös puolivirallisten tai yksityisten joukkojen sekä julkisyhteisöihin kuuluvien, mutta ilman hallituksen lupaa toimivien henkilöiden suorittamia pahoinpitelyjä, joiden uhreja Guatemalan katulapset ovat.